Urmareste Modifică dimensiunea fontului: Play

Moscova, 22 sep /Agerpres/ - Statuia inginerului sovietic Mihail Kalaşnikov, inventator al celebrei arme de asalt care îi poartă numele, a trebuit să fie modificată vineri, la mai puţin de o săptămână de la dezvelire, după descoperirea unei greşeli, pe monument figurând o armă de asalt germană, relatează AFP.



"Am verificat informaţiile care semnalau greşeala. Este confirmată. Sculptorul Salavat Şcerbakov şi-a recunoscut greşeala", a anunţat Societatea de istorie militară rusă la agenţia TASS.



Dacă în statuia de şapte metri care îl reprezintă Mihail Kalaşnikov are în mâini o AK-47, celebra sa invenţie, pe micul memorial din apropiere care prezintă istoria armei de asalt figurează din greşeală schema unei arme germane şi nu sovietice.



Sculptura inginerului, care a murit în 2013, a fost inaugurată cu mare pompă în plin centrul Moscovei marţi, pentru a celebra crearea acestei arme devenite o "marcă culturală a Rusiei", potrivit ministrului culturii, Vladimir Medinski.



Această modificare intervine în contextul în care o alee cu busturi din bronz ale liderilor sovietici, printre care şi cel al lui Stalin, un alt proiect al Societăţii de istorie militară rusă, a fost inaugurată oficial vineri în capitala rusă.



Societatea rusă de istorie militară este o organizaţie înfiinţată de şeful statului Vladimir Putin şi al cărei preşedinte este actualul ministru al culturii, Vladimir Medinski. Acesta a fost acuzat de unele voci că privilegiază o percepţie patriotică şi naţionalistă asupra evenimentelor, îndepărtată de realitate, notează AFP.AGERPRES/(AS - editor: Florin Ştefan)